[image: HRGrbSluzbeni]
	REPUBLIKA HRVATSKA
	DUBROVAČKO - NERETVANSKA ŽUPANIJA
	OPĆINA MLJET
                          Općinski načelnik

KLASA: 363-01/26-01/01
URBROJ: 2117-3-26-1
Babino Polje, 27.08.2026.
		

Na temelju članka 53. stavak 1. točka 1. Statuta Općine Mljet („Službeni glasnik Općine Mljet“ broj 2/21 i 5/21-ispr.), Općinski načelnik Općine Mljet dana 27. kolovoza 2026. godine donosi slijedeći

Z A K LJ U Č A K
o utvrđivanju prijedloga Odluke o stavljanju izvan snage Odluke o proglašenju komunalne 
infrastrukture kao javnog dobra u općoj uporabi u vlasništvu, odnosno suvlasništvu Općine
 (158/2026-PAO)

I.
	Utvrđuje se prijedlog Odluke o stavljanju izvan snage Odluke o proglašenju komunalne infrastrukture kao javnog dobra u općoj uporabi u vlasništvu, odnosno suvlasništvu Općine Mljet, i to:

Na temelju članka 35. Zakona o lokalnoj i područnoj (regionalnoj) samoupravi, članka 62. Zakona o komunalnom gospodarstvu i članka 37. Statuta Općine Mljet („Službeni glasnik Općine Mljet“, br. 2/21 i 5/21-ispr.), a postupajući po Uputi Ministarstva prostornoga uređenja, graditeljstva i državne imovine, KLASA: 040-02/23-03/13, URBROJ: 531-03-26-2 od 19. kolovoza 2026. godine, Općinsko vijeće Općine Mljet na svojoj ___ sjednici održanoj dana __________ 2026. godine donosi
[bookmark: odluku]
O  D  L  U  K  U
[bookmark: X2ae70cb7f2c4e1fcecfba783b8e019ae17b63a5]o stavljanju izvan snage Odluke o proglašenju komunalne infrastrukture kao javnog dobra u
općoj uporabi u vlasništvu, odnosno suvlasništvu Općine Mljet
[bookmark: članak-1.]
Članak 1.
Ovom Odlukom o stavljanju izvan snage Odluke o proglašenju komunalne infrastrukture kao javnog dobra u općoj uporabi u vlasništvu, odnosno suvlasništvu Općine Mljet (u daljnjem tekstu: Odluka) stavlja se izvan snage Odluka o proglašenju komunalne infrastrukture kao javnog dobra u općoj uporabi u vlasništvu, odnosno suvlasništvu Općine Mljet objavljena u „Službenom glasniku Općine Mljet“, broj 10/22.
[bookmark: članak-2.]
Članak 2.
Stavljaju se izvan snage i sve izmjene i dopune Odluke o proglašenju komunalne infrastrukture kao javnog dobra u općoj uporabi u vlasništvu, odnosno suvlasništvu Općine Mljet iz članka 1. ove Odluke, i to:
1. Odluka objavljena u „Službenom glasniku Općine Mljet“, broj 8/23,
2. Odluka objavljena u „Službenom glasniku Općine Mljet“, broj 2/24,
3.  Odluka objavljena u „Službenom glasniku Općine Mljet“, broj 6/2. i
4. Odluka objavljena u „Službenom glasniku Općine Mljet“, broj 9/25.
[bookmark: članak-3.]
Članak 3.
Stavljanjem izvan snage Odluke o proglašenju komunalne infrastrukture kao javnog dobra u općoj uporabi u vlasništvu, odnosno suvlasništvu Općine Mljet iz članka 1. ove Odluke i njezinih izmjena i dopuna iz članka 2. ove Odluke ne stavlja se na snagu niti se ponovno uspostavlja bilo koji raniji opći akt kojim je uređeno pitanje proglašenja komunalne infrastrukture javnim dobrom u općoj uporabi.
Posebno se utvrđuje da se ovom Odlukom ne uspostavlja ponovno na snazi Odluka o proglašenju komunalne infrastrukture kao javnog dobra u općoj uporabi u vlasništvu, odnosno suvlasništvu Općine Mljet, objavljena u „Službenom glasniku Općine Mljet“, broj 11/20., koja je prethodno već stavljena izvan snage.
[bookmark: članak-4.]
Članak 4.
Stavljanje predmetne Odluke o proglašenju komunalne infrastrukture kao javnog dobra u općoj uporabi u vlasništvu, odnosno suvlasništvu Općine Mljet iz članka 1. ove Odluke i njezinih izmjena i dopuna iz članka 2. ove Odluke izvan snage provodi se radi otklanjanja utvrđenih činjeničnih i formalnopravnih nedostataka te radi usklađivanja normativnog uređenja komunalne infrastrukture na području Općine Mljet s važećim odredbama Zakona o komunalnom gospodarstvu, Zakona o lokalnoj i područnoj (regionalnoj) samoupravi, Zakona o pravu na pristup informacijama i drugim mjerodavnim propisima.
[bookmark: članak-5.]
Članak 5.
Stavljanje Odluke o proglašenju komunalne infrastrukture kao javnog dobra u općoj uporabi u vlasništvu, odnosno suvlasništvu Općine Mljet iz članka 1. ove Odluke i njezinih izmjena i dopuna iz članka 2. ove Odluke izvan snage ne predstavlja odricanje Općine Mljet od bilo kojeg prava koje Općina ima ili može imati na nekretninama i infrastrukturi obuhvaćenoj predmetnom Odlukom o proglašenju komunalne infrastrukture kao javnog dobra u općoj uporabi u vlasništvu, odnosno suvlasništvu Općine Mljet iz članka 1. ove Odluke i njezinih izmjena i dopuna iz članka 2. ove Odluke, uključujući pravo vlasništva, suvlasništva, posjeda, pravo na zaštitu posjeda, pravo zahtijevati utvrđenje i zaštitu vlasništva te druga stvarna i obveznopravna prava.
Općina Mljet zadržava i sva prava koja joj pripadaju glede komunalne infrastrukture koja je izgrađena, uređena, održavana ili se koristi za potrebe stanovništva Općine, neovisno o činjenici da u pojedinom slučaju imovinskopravni odnosi nisu uređeni ili nisu pravilno evidentirani u zemljišnim knjigama i katastru.
[bookmark: članak-6.]
Članak 6.
Općinski načelnik i Jedinstveni upravni odjel Općine Mljet zadužuju se da, u skladu sa svojim nadležnostima, poduzmu potrebne radnje radi:
1. evidentiranja postojeće komunalne infrastrukture na području Općine Mljet;
1. provjere katastarskog i zemljišnoknjižnog stanja nekretnina na kojima se komunalna infrastruktura nalazi;
1. utvrđivanja stvarnog stanja, načina korištenja, povijesti izgradnje i održavanja pojedine infrastrukture;
1. utvrđivanja vlasničkih i drugih stvarnih prava Općine Mljet;
1. rješavanja imovinskopravnih odnosa na nekretninama na kojima se nalazi komunalna infrastruktura, u skladu sa zakonom i
1. pripreme stručnih podloga i prijedloga za donošenje nove odluke o proglašenju komunalne infrastrukture javnim dobrom u općoj uporabi.
[bookmark: članak-7.]
Članak 7.
U slučaju neovlaštenog uznemiravanja ili oduzimanja posjeda nekretnina i komunalne infrastrukture kojima Općina Mljet faktično upravlja ili ih drži u svom posjedu, nadležna tijela Općine dužna su, uzimajući u obzir zakonske rokove i okolnosti svakog pojedinog slučaja, poduzeti odgovarajuće mjere radi zaštite posjeda i drugih prava Općine.
U slučaju potrebe pokrenut će se odgovarajući sudski, upravni ili drugi postupci radi zaštite prava i pravnih interesa Općine Mljet.
[bookmark: članak-8.]Članak 8.
Ova Odluka ne prejudicira postojanje ili nepostojanje vlasničkih ili drugih stvarnih prava trećih osoba na pojedinim nekretninama.
Imovinskopravni odnosi na nekretninama koje prema stvarnom stanju predstavljaju komunalnu infrastrukturu utvrdit će se i riješiti za svaku pojedinu nekretninu, odnosno infrastrukturnu cjelinu, prije donošenja nove odluke o proglašenju komunalne infrastrukture javnim dobrom u općoj uporabi, kada je to prema Zakonu o komunalnom gospodarstvu propisano.
[bookmark: članak-9.]
Članak 9.
Ova Odluka stupa na snagu osmoga dana od dana objave u „Službenom glasniku Općine Mljet“.

II.
	Ovaj prijedlog upućuje se na donošenje Općinskom vijeću Općine Mljet.

III.
	Ovaj Zaključak stupa na snagu danom donošenja.




	Dostaviti:						Općinski načelnik:
1. Predsjednik OV-a
2. Registar akata					Đivo Market, dipl. ing.
3. Pismohrana


[bookmark: obrazloženje]Obrazloženje

Ministarstvo prostornoga uređenja, graditeljstva i državne imovine provelo je nadzor zakonitosti Odluke o proglašenju komunalne infrastrukture kao javnog dobra u općoj uporabi u vlasništvu, odnosno suvlasništvu Općine Mljet, objavljene u „Službenom glasniku Općine Mljet“, broj 10/22., te je Uputom KLASA: 040-02/23-03/13, URBROJ: 531-03-26-2 od 19. kolovoza 2026. godine ukazalo na više činjeničnih i formalnopravnih nedostataka predmetne Odluke.
Ministarstvo je, među ostalim, ukazalo na neusklađenost s člankom 60. stavkom 3. i člankom 61. stavkom 4. Zakona o komunalnom gospodarstvu, osobito u dijelu koji se odnosi na komunalnu infrastrukturu koja se nalazi na zemljištu koje nije u vlasništvu odnosno suvlasništvu Općine Mljet.
Nadalje, utvrđeno je da predmetna Odluka nije sadržavala podatke o katastarskim i zemljišnoknjižnim česticama i katastarskim općinama na način propisan člankom 62. stavkom 4. Zakona o komunalnom gospodarstvu, niti konkretan nalog nadležnom sudu za provedbu odgovarajućeg upisa.
Ministarstvo je također ukazalo na činjenicu da Elaborat na koji se Odluka poziva nije bio objavljen zajedno s Odlukom, da Odlukom nije pravilno određen dan njezina stupanja na snagu te da u postupku njezina donošenja nije provedeno savjetovanje s javnošću sukladno članku 11. Zakona o pravu na pristup informacijama.
S obzirom na navedene nedostatke, kao i činjenicu da je Ministarstvo ostavilo Općini mogućnost pokretanja postupka donošenja nove odluke, ocjenjuje se svrhovitim postojeću Odluku i sve njezine izmjene i dopune staviti izvan snage te pristupiti izradi nove odluke na temelju potpuno utvrđenog činjeničnog, katastarskog i zemljišnoknjižnog stanja i uz prethodno rješavanje imovinskopravnih odnosa u slučajevima u kojima je to zakonom propisano.
Istodobno, ovom se Odlukom ne dira u postojeći posjed, vlasništvo, suvlasništvo i druga stvarna prava Općine Mljet niti se Općina odriče bilo kojeg prava na zaštitu svojih prava i pravnih interesa.
Predloženo rješenje u skladu je s Uputom Ministarstva i omogućuje pokretanje novog, zakonitog postupka uređenja statusa komunalne infrastrukture.

Općina Mljet, MBS: 2575469, OIB: 15619832320, Zabrežje 2, 20225 Babino Polje
Tel.: ++385 (0) 20 745 255, Fax: ++ 385 (0) 20 745 390
Broj žiro računa - IBAN: HR2624070001826800003
email: nacelnik@opcinamljet.com.hr, komunalniredar@opcinamljet.com.hr

